墳院新篁  其一
作者：衛宗武
朝代：宋

paragraphs: 琅玕挺秀徑尺盈，森森直上摩蒼冥。
封培保護猶重器，歲餘二十林方成。
繩繩孫子更傑出，遠過鼻祖尤輪囷。
蔚然翠羽漸成葆，稚者碧玉初抽簪。
泥塗甫見露頭角，意氣已欲生風雲。
繁枝會致鳳棲止，修幹能作龍飛騰。
我來其下避新暑，洒若澗壑涵層冰。
清高直亮異凡種，願言世與山長青。
綠漪豈但爲目玩，於焉觀德知修身。
吾宗叡聖所宜法，如圭如璧揚休聲。